กรมปศุสัตว์ ย้ำตรวจสอบเคร่งครัดสุขลักษณะการผลิตของโรงฆ่าสัตว์
นายสัตวแพทย์ สรวิศ ธานีโต อธิบดีกรมปศุสัตว์ กล่าวว่า กรมปศุสัตว์ขอแนะนำให้ร้านอาหารเลือกซื้อวัตถุดิบเนื้อสัตว์และไข่สดจากสถานที่จำหน่ายที่ได้รับรอง “ปศุสัตว์ OK” เนื่องจากสามารถมั่นใจสินค้าว่าสอบย้อนแหล่งที่มาได้ ซึ่งกรมปศุสัตว์มีการตรวจสอบเคร่งครัดในสุขลักษณะการผลิตของโรงฆ่าสัตว์และกวดขันการปฏิบัติหน้าที่ของพนักงานตรวจโรคสัตว์ของโรงฆ่าในการคัดกรองลักษณะของเนื้อที่เหมาะสมในการบริโภค ตาม พ.ร.บ. ควบคุมการฆ่าสัตว์เพื่อการจำหน่ายเนื้อสัตว์ พ.ศ. 2559 รวมทั้งการปฏิบัติของฟาร์มมาตรฐาน GAP ต้นทางของสัตว์ มีการกวดขันให้สัตวแพทย์ผู้ควบคุมฟาร์มดำเนินการอย่างระมัดระวังในการควบคุมการฉีดยาและวัคซีนต่างๆ และการควบคุมโรคอย่างเข้มข้น อย่างไรก็ตาม ผู้บริโภคและร้านอาหารสามารถสังเกตตราสัญลักษณ์ “ปศุสัตว์ OK” ทุกครั้ง เมื่อจะเลือกซื้อเนื้อสัตว์และสามารถติดต่อสอบถามข้อมูลเพิ่มเติมได้โดยตรงผ่านทาง Application DLD 4.0 หรือที่สำนักพัฒนาระบบและรับรองมาตรฐานสินค้าปศุสัตว์ กลุ่มควบคุมโรงฆ่าสัตว์ โทร. 02-653-4444 ต่อ 3141